
Către dl. Ministru Puiu Haşotti, Ministrul Culturii şi Patrimoniului Naţional, 

Ne adresăm dvs. Pentru că suntem îngrijoraţi de intenţia Primăriei de a modifica acordurile anterioare privitoare la păstrarea pe amplasament a Halei Matache Măcelaru, monument istoric LMI/2010 B-II-m-B-18181. 

Ministerul Dezvoltării Regionale şi Turismului nu a revizuit avizul nr. 17/ februarie 2012 privind PUZ-urile: str. Berzei – str. Mircea Vulcănescu – str. Baldovin Pârcălabul – str. Cameliei, sector 1, Bucureşti, str. Berzei – Calea Griviţei – str. Atelierului – str. Cameliei, seector 1 Bucureşti, str. Berzei – str. Mircea Vulcănescu – Bdul Dinicu Golescu, sector 1, Bucureşti (toate în legătură cu Hala Matache), aşa cum a cerut Primarul General Sorin Oprescu în data de 20 septembrie 2012. Avizul menţionat prevede păstrarea Halei Matache Măcelaru pe amplasament, deoarece lărgirea străzii Berzei se poate face fără a afecta clădirea Hala.
Dorim să vă atragem atenţia că mutarea monumentelor istorice este ilegală potrivit legislaţiei naţionale, dar şi internaţionale la care România a aderat (art. 4 din legea 422/2001, art. 5 din legea 157/1997, art. 7 din Convenţia de la Veneţia 1964). 

„Translatarea prin desfacere” este o reconstrucţie neautentică, adică un fals, potrivit practicii internaţionale (The Operational  Guidelines  for  the Implementation of  the World  Heritage Convention, Unesco 2011, Documentului de la Nara despre Autenticitate 1994, Icomos şi Recomandărilor Unesco privind Salvarea şi Rolul Contemporan la Siturilor Istorice, 1976).
În calitate de Ministru al Culturii şi Patrimoniului Naţional trebuie să fiţi îngrijorat că într-un an de zile un monument istoric a ajuns în stare de ruină şi să luaţi măsuri să-l salvaţi nu să consimţiţi la distrugerea, nejustificată, a acestuia.
Vă reamintim de asemnea că pe zona afectată de Diametrala Nord-Sud au fost deja demolate două monumente istorice, cu aviz de „translatare prin desfacere”, eliberate de Ministerul Culturii – imobilele din str. Berzei nr. 81 şi nr. 89. Vă rugăm să faceţi publice unde se vor reconstrui cele două monumente şi dacă sunt necesare exproprieri suplimentare pentru aceasta şi unde sunt în prezent depozitate şi care este inventarul pieselor desfăcute.
Terenul pentru reconstrucţie şi modalitatea de desfacere în părţi componente posibil de refolosit pentru reconstrucţie, pierderea de substanţă istorică şi autenticitate sunt probleme grave, valabile şi în cazul Halei Matache, pe care trebuie să le analizaţi înainte de a vă pronunţa în acest caz.
Cu respect, 






